Papersnake/gushiwen huggingface dataset:
秋心三首
龚自珍（清代）

其一
秋心如海复如潮，但有秋魂不可招。
漠漠郁金香在臂，亭亭古玉佩当腰。
气寒西北何人剑，声满东南几处箫。
斗大明星烂无数，长天一月坠林梢。

其二
忽筮一官来阙下，众中俯仰不材身。
新知触眼春云过，老辈填胸夜雨沦。
天问有灵难置对，阴符无效勿虚陈。
晓来客籍差夸富，无数湘南剑外民。

其三
我所思兮在何所，胸中灵气欲成云。
槎通碧汉无多路，土蚀寒花又此坟。
某水某山埋姓氏，一钗一佩断知闻。
起看历历楼台外，窈窕秋星或是君。
自若耶溪舟行杭镜湖而归
陆游（宋代）

换马亭前烟火微，斗牛桥畔行人稀。
云山惨澹少颜色，霜日青薄无光辉。
新酒篘成桑正落，美人信断雁空归。
高楼何处吹长笛？清泪无端又湿衣。
寄彭宏济
赵文（宋代）

夜枕苦展转，午睡清且安。
万事有乘除，满意良独难。
贫居鲜来客，儿女自团圞。
书声杂纺响，聒耳亦足叹。
念我素心友，诗盟久已寒。
向来适邂逅，杯酒语夜阑。
如何同所舍，聚散如沙抟。
百年尽偶尔，弃置何足叹。
送段惟勤擢福建宪佥
祁敏（明代）

宦途邂逅十年来，莫惜离情但酒杯。谁谓乾坤能两立，须添我辈乃三才。

愧无白雪相持赠，欲借春霞细剪裁。此到闽南诗景好，东风开遍岭头梅。
和杨兄五言二首
杜范（宋代）

纳履终朝役，挑灯独夜思。
功名非我事，风月负君诗。
菽水谋多拙，山林计未迟。
江村梅正好，珍重岁寒期。
次韵元衡两绝句
赵蕃（宋代）

倦游如此不嗟穷，醉眼犹能远送鸿。
笑我老无湖海气，但思疆理事南东。
次韵李参政和薛秘书诗见寄
魏了翁（宋代）

书来寄我薛公诗，磊落襟期尉我思。
所谓伊人在空谷，公侯逸豫镇无期。
西安谒陆蒙者老大夫观著述之富戏用蒙老新体作 其二
程俱（宋代）

白头书生黑头翁，长安时花幽涧松。远飞近啄虽异志，天命厚薄无雌雄。

钩深采博燥喉吻，守此一亩蓬蒿宫。杜门不出交二仲，木阴涧曲遥相通。

紫囊贝叶资艺苑，款关一见踰三冬。亭亭漫吏多所历，乾死书萤心似漆。

王门宾阁不留行，赭颜趼足搜泉石。茅檐正欲结云根，竹叶榴花荐馀沥。

当从元亮赋言归，木茹麻衣永投笔。
为多情忆别
陈繗（明代）

一夜同衾百夜思，交欣未已便分离。揽衣辗转无眠处，推枕徘徊起坐时。

云雨到头浑是梦，烟花满眼转生悲。多情却被无情苦，好汉磨来也似痴。
讲堂
孙觌（宋代）

谁令坚白鸣，自作雪雨争。莫遣蝇钻楮，便恐鼠污羹。

遵师表众惑，自逐鞭影行。拊几无一言，大千作雷鸣。
送奉常牛西唐致仕归河南
湛若水（明代）

西唐中州秀，秀出金芙蓉。因君棱层姿，每忆西唐峰。

自君正清卿，接之吾眼明。见君如见山，矻然两棱层。

北鸟无越想，南翎快朔征。自得开笼去，安知羁鸟情。
和永叔六篇其六啼鸟
梅尧臣（宋代）

提胡芦，提胡芦，
尔莫劝翁沽美酒。公多金钱赐醇酎，
名声压时为不朽。百舌子，
百舌子，春泥方滑滑。
泥虽滑滑辇道平，莫学竹鸡言易发。
深宫许尔来报春，便是好鸟同其群。
清声啭入君王耳，安用穿丛苦避人。
桃李无言何所益，毕竟有谢须纷纷。
莫以荣华长不歇，人间已见翟公门。
安不忘危谁可贵，贵时能忆困时闻。
塔山八景为方君僩题二首 其一
谢复（明代）

花萼楼前白玉枝，暗香长与月相随。草堂人去逋仙老，春兴无端却属谁。
在巂州遥叙封禅
李义府（唐代）

天齐标巨镇，日观启崇期。岧峣临渤澥，隐嶙控河沂。

眺迥分吴乘，凌高属汉祠。建岳诚为长，升功谅在兹。

帝猷符广运，玄范畅文思。飞声总地络，腾化抚乾维。

瑞策开珍凤，祯图荐宝龟。创封超昔夏，修禅掩前姬。

东后方肆觐，西都导六师。肃驾移星苑，扬罕驭风司。

沸鼓喧平陆，凝跸静通逵。汶阳驰月羽，蒙阴警电麾。

岩花飘曙辇，峰叶荡春旗。石闾环藻卫，金坛映黼帷。

仙阶溢秘秬，灵检耀祥芝。张乐分韶濩，观礼纵华夷。

佳气浮丹谷，荣光泛绿坻。三始贻遐贶，万岁受重釐。

菲质陶恩奖，趋迹奉轩墀。触网沦幽裔，乘徼限明时。

周南昔已叹，邛西今复悲。
解印后病中书怀二首留别南都诸同游 其一
边贡（明代）

敕放青山去，恩同碧海深。静居谐始愿，孤往恝冥心。

已破槐南梦，何须泽畔吟。我乡多水竹，苍翠想森森。
怀净照禅师
释怀深（宋代）

一别芦江后，千峰雁影沉。闻回天子诏，方见老师心。

筹室应将满，禅关转见深。秋来瓯顶夜，时扰梦投针。
寄徐景傅
吴景奎（元代）

我识徐公百不忧，也应怜我赋登楼。故人动是三年别，独客还惊一雁秋。

旧雨凄凉烟水阔，停云晻霭夕阳愁。吟边若问湖山兴，翠影红香袭綵舟。
去冬过新喻得前四句因见全真行足以成篇
赵蕃（宋代）

雨里过新喻，风前忆旧游。
凄凉孤鹤化，寂寞两羊裘。
屡雪交游涕，无惊鬓发秋。
君归应有感，荣谢各悠悠。
秋尽吟
邵雍（宋代）

数日之间秋遂尽，百思无以慰蹉跎。
园林正好爱不彻，草木已黄情奈何。
虽老筋骸行尚健，尽高台榭望仍多。
终朝把酒未成醉，又欲临风一浩歌。
绍兴朝会十三首
佚名（隋代）

钩陈肃列，金奏弃庭。
颙印南面，如日之升。
垂衣拱手，治无能名。
顺屐献几，大安大荣。
中秋月
朱庆馀（唐代）

自古分功定，唯应缺又盈。一宵当皎洁，四海尽澄清。

静觉风微起，寒过雪乍倾。孤高稀此遇，吟赏倍牵情。
续演雅十诗
白珽（元代）

滦人薪巨松，童山八百里。
世无奚超勇，惆怅渡易水。
题万年妙莲阁
罗适（宋代）

华顶西边天姥东，妙莲开阁对群峰。清含银汉三千界，香透金庭第八重。

画栋有声啼海燕，澄波无影睡天龙。夜深讲罢何人见，云在青天月在松。
效古乐府三首 其一
吕本中（宋代）

君住长江边，妾上长江去。长江日夜流，相思不相顾。
水调歌头 送少兰弟谒选赴都
袁绶（清代）

风雪载途日，君又赋遐征。高堂且喜尚健，内政可经营。

休虑家贫岁歉，莫损男儿壮志，身世重功名。努力夺霜翮，万里展鹏程。

向临歧，还有语，再叮咛。人心险巇难测，著眼要分明。

慎接疏狂亲友，善察逢迎僮仆，花柳漫牵情。祖德未湮没，盼尔振家声。
读郭有道传
邹浩（宋代）

隐不违亲与俗通，危言覈论绝胸中。纷纷禁锢知名者，何事全无有道风。
剑喻
李咸用（唐代）

黯黯秋水寒，至刚非可缺。风胡不出来，摄履人相蔑。

纵挺倚天形，谁是躬提挈。愿将百炼身，助我王臣节。
引驾行·春云轻锁
晁补之（宋代）

春云轻锁，春风乍扇园林晓。扫华堂，正桃李芳时，诞辰还到。年少。记绛蜡光摇，金猊香郁宝妆了。骤骏马、天街向晚，喜同车、咏窈窕。多少。卢家壶范，杜曲家声荣耀。庆孟光齐眉，冯唐白首，镇同欢笑。缥缈。待琅函深讨。芝田高隐去偕老。自别有、壶中永日，比人间好。
秋日雨霁闲望
邵雍（宋代）

水冷云疏霜意早，岁华虽晚黄花好。
饶教四面远山围，奈何一片秋光老。
上天生物固无私，圣人馀事人虽晓。
陈言生活不须矜，自是中才皆可了。
柳集亡食虾蟆诗因有作
晁说之（宋代）

我读柳侯诗，不见虾蟆篇。
所亡谅非一，抚卷为慨然。
不应流落人，吟咏亦不前。
问尔胸中奇，何以能弃捐。
汤汤柳之水，渔无鲂与鱣。
背脊得虾蟆，樽俎荐春鲜。
莫言形貌恶，素蛾与婵娟。
柳侯比豢豹，赖以韩诗传。
如闻大吕方，乃无黄锺圆。
问之州鸠氏，政令恐不宣。
我尝求元唱，其深在九渊。
侯诗虾蟆美，人人垂馋涎。
虾蟆窃自惧，子孙将不延。
柰此文字何，偷攘付蜿蜒。
蜿蜒与虾蟆，腥介每相怜。
遂令连璧孤，不知今几年。
念我少年日，未识侯诗妍。
晚见海上老，口诵尽残编。
因之得扬搉，今古共周旋。
此老可补亡，已矣泪潺湲。
碧霄
李昴英（宋代）

未到白云先碧霄，瘦藤支我上山腰。
烟横远树醉眸豁，竹引清泉尘虑浇。
酒滴松根和露饮，茶烹石鼎抱茅烧。
平生不被利名锁，半掩柴扉听晚樵。
泊舟沙溪是夕雷雨大作须臾复霁有咏
谢孟安（明代）

舟泊清溪浒，寒沙带浅流。震雷翻峡口，急雨打船头。

欹枕难作寐，当杯不解愁。须臾晴霁好，新月半轮秋。
自金陵得郡西归，晓发梅根市，舟中望九华山
杨万里（宋代）

山外云浓白，峰头日浅红。
横拖一疋绢，直扫九芙蓉。
奔走来船里，提携入袖中。
寄言杜陵老，不用剪吴松。
次韵答邻友况六首
戴表元（宋代）

祝鸡归后放牛初，小立溪梁看打鱼。
渐喜村邻尽相识，向来朋旧却无书。
题全州道士蒋晖壁
吕岩（唐代）

醉舞高歌海上山，天瓢承露结金丹。

夜深鹤透秋空碧，万里西风一剑寒。
雨中用雪坡韵
刘学箕（宋代）

无计酬春独有诗，倚栏终日候晴晖。
东风渐属新桃李，帘幕深深燕子飞。
冬日金陵制幕书事 其一
王同祖（宋代）

督制堂堂两重臣，驻师移府夹江滨。资粮屝屦多多办，更有舟车乞与邻。
五泄山三学院十题 其五 石鼓
释咸润（宋代）

巨石平如掌，天然状鼙鼓。击之还有声，分明含太古。
祁居之见过仆出未归明日作二诗为谢 其二
周紫芝（宋代）

不见前贤畏后生，一闻君语为心倾。何时却约高轩过，重听门人说老成。
天台书事十三首 其十
曹勋（宋代）

云出云归山未静，潮生潮落海非闲。岂如此老犹强健，一挂冠裳便掩关。
同外孙文九新春五绝句
苏辙（宋代）

佳人旋贴钗头胜，园父初挑雪底芹。
欲得春来怕春晚，春来会似出山云。
怀陈寅山人时居西山昭明寺
高启（明代）

闻看西涧月，秋阁与僧开。
正是相思夜，钟声君处来。
頔上人持莹萝月五诗见示因走笔和韵聊禦睡魔
郑清之（宋代）

竺乾心法拈花笑，洙泗家风鼓瑟希。
一问已应居第二，更询来处落三机。
苦雨半年
方回（元代）

□海蛟龙睡不鼾，半年昼夜雨漫漫。
何曾略识三春暖，更□难漫六月寒。
孰感神明回叶气，忍闻生聚落深湍。
鳌□□掷将期矣，不许□□□日安。
□大历历七南阳，几□□潮夜复潮。
湖上已无□□□，□□□有侍郎桥。
官同谢傅惭高洁，位过周公肆吝骄。
□□□心木绵鬼，秽声不与骨俱销。
郑仁表自语
佚名（唐代）

天瑞有五色云，人瑞有郑仁表。
寄萧仲和
杨万里（宋代）

贫里端何好，欣然肯不居。
诗臞将到骨，室陋得关渠。
我懒今仍老，谁能强著书？
谈间可无子，独判一秋虚。
为吴楞香绮园母唐大夫人寿 其一
屈大均（明代）

以子弟兄贤，人多寿母篇。犹勤蚕绩事，正学舅姑年。

玉杖扶朱萼，金纶降紫天。争求女论语，肃拜寝门前。
和陈朝议见寄二首
曹勋（宋代）

老我驱驰未得归，山中空挂薜萝衣。
三台胜地松连菊，五亩幽居竹映扉。
黄卷青灯真我事，鲈鱼白酒亦天机。
骚人往往秋多感，莫向登临叹落晖。
蝶恋花
晁端礼（宋代）

骨秀肌香冰雪莹。潇洒风标，赋得温柔性。松髻遗钿慵不整。花时长是厌厌病。

枕上晓来残酒醒。一带屏山，千里江南景。指点烟村横小艇。何时携手重寻胜。
赏静轩
罗玘（明代）

滟滟濯锦江，穹穹升仙桥。人间有此境，去去不惮遥。

闭门者谁有，冥心契承蜩。有亭月团圆，有竹风潇潇。

高视锦官城，如覆鹿以蕉。心斋坐忘身，闻声欲捐瓢。

千秋长若斯，更用静魂招。
寄本兵苏舜泽公 其八
王慎中（明代）

会猎常过高阙道，烧荒独上单于台。王庭已徙逾南幕，精细健儿刺探来。
龙安送宗上人游东吴
释德洪（宋代）

淮水送君春雨馀，刺舟断岸归匡庐。江南别我秋天远，轻囊瘦策游西湖。

君去复来如社燕，我独留滞如贾胡。牵衣觅诗亦不恶，怪君儿戏忘髭须。

平生千偈风雨快，约束万象如驱奴。饥来一字不堪煮，乃知弄笔输耕锄。

不如寻我旧游处，武林清境天下无。耐清不得却来此，作诗送君游上都。
偈一百二十首 其八十九
释怀深（宋代）

晓来雨过地无尘，绿暗红疏烂熳春。拄杖花开人不会，等闲昧却本来身。
送钟邦臣出守广州用杨子山限韵
李学曾（清代）

光明如月静如秋，诗满行囊书满篝。宦况元从清处得，民情偏向苦中求。

使君便是端阳彦，圣主今无岭外忧。方岳古来多拜相，道傍先问喘时牛。
和酬施和叟宣德
陈师道（宋代）

山阴倾盖两绸缪，十载重来鬓已秋。
往事侵寻如昨日，故人牢已半沧洲。
流离道路生涯拙，芜没田园岁计休。
久要尚怜君子在，为言鸡黍亦迟留。
偈颂七十八首
释正觉（宋代）

空劫有真宗，声前问己躬。
赤穷新活计，清白旧家风。
的的三乘外，寥寥一印中。
却来行异类，万派自朝东。
瑞香花新开五首
杨万里（宋代）

外著明霞绮，中裁淡玉纱。
森森千万笋，旋施两三花。
小齐迎风喜，轻寒索幕遮。
香中真上瑞，兰麝敢名家。
诉衷情
晏殊（宋代）

世间荣贵月中人。嘉庆在今辰。兰堂帘幕高卷，清唱遏行云。

持玉盏，敛红巾。祝千春。榴花寿酒，金鸭炉香，岁岁长新。
书毛有章园亭
释契嵩（宋代）

爱此园林好，重来花木滋。游人醉不去，幽鸟语无时。

烟郭连芳草，春湖泛渌池。松篁非俗韵，游子漫相期。
寄题吴子似所居二首·经德堂
陈文蔚（宋代）

上帝降斯民，厥安存秉彝。
古昔世教明，大道行坦夷。
裘葛顺冬夏，饮食弃渴饥。
非有慕于外，夫妇皆与知。
岳渎气既分，民风日浇漓。
仁义既榛塞，教化悲陵迟。
隐然善端著，不胜奸伪滋。
其至藉吾道，纷纷取世资。
阳尊若示公，阴叛实济私。
孟氏极雄辨，剖晰精毫釐。
言言七篇在，炳如日星垂。
千载嗟晦蚀，大义谁复提。
延陵有佳孙，好学谨操持。
传授有所自，源派分江西。
若为日用功，义利早辨之。
细读象山记，妙意良在兹。
愿言不为获，努力但耘耔。
堂前有松桂，年年长柯枝。
生意不自已，何心论报施。
请子对佳木，长哦经德诗。
秋夜大风继之以雨甚寒
缪公恩（清代）

风伯号空逞怒威，青镫短榻闭双扉。骚人影共秋花瘦，落叶声双冻雨飞。

万里有书鸿雁冷，九霄无路梦魂归。醉吟拟欲驱寒去，玉粟生肌酒力微。
题度仪堂四首
张继先（宋代）

骤尔升堂者，同乎白日仙。
崇深邻圣像，超卓愧吾年。
微月兼寒露，乔松间野田。
宫成方数载，犹使扣钟钱。
偈颂一百二十三首
释普度（宋代）

声前一句，斗换星移。
石火莫及，电光罔追。
栗棘蓬当面掷，全刚剑信手挥。
少林消息断，花绽不萌枝。
县中迎石金山甘灵大士就放生池祈雨早上偕簿
虞俦（宋代）

甘雨祈三日，香云捧一龛。
依归甘露灭，珍重蔚头蓝。
官事何当了，枯禅且罢参。
莲花初出水，朝日借红酣。
送朱镇山参政之河南二首 其二
胡直（明代）

夫子起南服，弱龄富丘坟。手医青琅玕，咳唾兰芷芬。

翩其振苞羽，照曜云中君。大音无慢响，亮节凌埃氛。

以兹淹程路，不自言苦辛。曰予夙仰止，匪但闾里亲。

送之潞水涯，屏营不忍分。牵裾少延伫，回盼帝城闉。

帝城一何丽，轩盖何缤纷。皇路岂不广，良遘会有辰。

斗酒重致辞，讵云儿女仁。
奉和慧远游庐山诗
刘程之（魏晋）

理神固超绝，涉粗罕不群。孰至消烟外，晓然与物分。

冥冥玄谷消，响集自可闻。文峰无旷秀，交岭有通云。

悟深婉中思，在要开冥欣。中岩拥微兴，□岫想幽闻。

弱明反归鉴，暴怀傅灵薰。永陶津玄匠，落照俟虚斤。
水驿
宋无（元代）

水驿相连晓夜行，浑无心记短长亭。
莫笑杨花道飘泊，人生自有一浮萍。
千仙谣
吴龙翰（宋代）

衣缥缈，佩丁东。
金茎滴香露，玉树生凉风。
冲破青冥跨黄鹤，身披星斗珍珠络。
夕雨
史密（清代）

危阁悬秋望，冥冥气欲侵。风寒山翠落，云定野阴沈。

虚郭连江暗，孤村冒雨深。闭门成夕早，独坐一长吟。
偈颂一百五十首 其五十一
释心月（宋代）

三月二十五，芳春馀几许。一道平常心，颠言及倒语。

谩道举手摘杨花，那知漫空飞柳絮。趁流光，猛提取。

吃粥了也，洗钵盂去。
寒食
张浍川（宋代）

江城吹笛晚风斜，城郭人稀噪乱鸦。
火冷烟青寒食过，家家门巷扫桐花。
禅人并化主写真求赞
释正觉（宋代）

额高眼深，该抹丛林。
人惊大胆，我自无心。
默转机梭路，谁投钵水针。
觌面相呈了也，抬头何处相寻。
满庭芳 寿大司农梁苍岩先生
陈维崧（清代）

黄阁勋名，黑头卿相，瑶池第一神仙。蕉林书屋，烟景胜平泉。

珠岛花洋万里，牙樯送、南海归船。还朝后，锦袍茜袖，长侍紫宸前。

华筵。群献斝，升平法曲，象管鹍弦。有尚书红杏，丽句新填。

岁岁凤城今夜，阳回处、暖在春先。缃梅绽，风光正好，次第到秋千。
与廖维高
释印肃（宋代）

精通三教越禅机，语默同风和者希。
匝地周天居土眼，元来只在一毫厘。
江村
沈德潜（清代）

苦雾寒烟一望昏，秋风秋雨满江村。
波浮衰草遥知岸，船过疏江竟入门。
俭岁四邻无好语，愁人独夜有惊魂。
子桑卧病经旬久，裹饭谁令古道存？
王廷茂挽词
孙觌（宋代）

蝉联三世旧，晼晼二毛侵。白璧成长恸，青纶遂陆沈。

看云空有泪，听雨若为心。咽咽吹箫送，哀湍共一音。
湘潭雨色
陈煇（清代）

凝烟积翠淡如流，万里苍茫一望秋。坐对湘潭归棹晚，乱山残雨送猿愁。
句
陈伯震（宋代）

修眉浓淡裹，寸碧有无间。
画松
李龏（金朝）

画松一似真松树，小手篇章徒尔为。荒斋几度僧眠起，认得岩西最老枝。
芗林五十咏·岁寒亭
杨万里（宋代）

冷笑元无味，孤高别有心。
谁将桃李眼，雪里解相寻。
丁酉八月十三日夜以经筵官番宿翰苑予十五年前曾为学士 其三
史浩（宋代）

青烟漠漠已潜收，但见银潢双派流。白玉一轮尤皎洁，始知后夜是中秋。
送鲍子寿宝庆教授
方回（元代）

吾闻陈后山，两为彭城教。
先生新安人，历岁董卿□。
□□晚颍州，日与坡老乐。
君今实似之，往食邵阳稍。
□□□□□，□□□□□。
吾闻徐孝节，教授家山阳。
其名闻于朝，其行高□□。
□□大书之，特褒宣德郎。
君今讵止此，即日鵷鹭行。
□□□□□，□□□□□。
戊午秋七月，予泛洞庭湖。
君山朝欲曙，武口日未□。
□□怒蛟龙，忠信堪支吾。
君胸有所挟，浮湘吊苍梧。
□□□□□，□□□□□。
长沙十二县，东西湘江夹。
君才岳麓高，君心洞庭□。
□□古邵州，青灯萃儒帢。
循循善诱人，不必剑□□。
君往隶邵学，近接濂翁州。
君居长徽学，晦翁之故丘。
颜曾思生鲁，孟子生于邹。
君其邹鲁人，天畀邹鲁游。
悲书
梅尧臣（宋代）

悲愁快於刀，内割肝肠痛。
有在皆旧物，唯尔与此共。
衣裳昔所制，箧笥忍更弄。
朝夕拜空位，绘写恨少动。
虽死情难迁，合姓义已重。
吾身行将衰，同穴诗可诵。
水调歌头·图画上鳞阁
曾觌（宋代）

图画上鳞阁，莫使鬓先秋。壮年豪气，无奈黯黯阵云浮。常记青豪幕下，一矢聊城飞去，谈笑静边头。勋业出无意，非为快恩雠。卷龙韬，随凤诏，与时谋。朱幡皂盖南下，聊试海山州。邂逅故人相见，俯仰浮生今古，蝼蚁共王侯。万事偶然耳，风月恣嬉游。
惠山寺与孟无涯话别
顾可学（明代）

携尊同古寺，降节憩重阴。怅别山云起，遐思江水深。

明贤廊庙重，多病岁年侵。空谷还来日，跫然听足音。
偈二十四首 其二十二
释守卓（宋代）

长期告毕，法岁云周。木人施草，石女行筹。衲僧了无交涉，那更头上安头。

横担楖栗，笑傲清秋。要去即去，得留且留。逢人若问长灵老，向道浩浩尘中斗铁牛。
杂诗四首
曾巩（宋代）

张陈贫时交，干戈忽相逐。
范蔡憎嫌人，卒自归鼎轴。
害夺怨为欣，利驱爱成戮。
世间不可料，人事常反覆。
落花吟
于谦（明代）

昨日花开树头红，今日花落树头空。
花开花落寻常事，未必皆头一夜风。
人生行乐须少年，老去看花亦可怜。
典衣沽酒花前饮，醉扫落花铺地眠。
风吹花落依芳草，翠点胭脂颜色好。
韶光有限蝶空忙，岁月无情人自老。
眼看春尽为花愁，可惜朱颜变白头。
莫遣花飞江上去，残红易逐水东流。
挽王华甫提刑二首
刘克庄（宋代）

何必求佳传，家庭论自公。
颍滨碑玉局，曲阜状南丰。
辔远方追电，筝调每值风。
深知有遗恨，不见捷旗红。
滹沱
戴粟珍（清代）

乐城昨夜共悲歌，击碎春镫感慨多。破晓行来残醉在，萧萧寒日渡滹沱。
禅人并化主写真求赞
释正觉（宋代）

兀兀堆堆，髑髅眼开。
全身放下，借伴还来。
一弹指响流通句，楼阁门门见善财。
题吴县叶渔庄司马承桂五湖渔庄图 其一
王锡九（清代）

万顷湖光照读书，四围碧柳更萧疏。平生领略烟波趣，渔弟渔兄共结庐。
和育王十二题 其四 袈裟石
李觏（宋代）

梵教一来东，群心日归向。土石至无情，也作披缁状。
绿竹引赐都督孙忠
朱瞻基（明代）

蓟门八月霜华浓，何时种竹能成丛。
凤城之阳禁苑东，琅玕万树凌青空。
光摇太液波心月，高出三山顶上松。
祥飚拂拂来天上，鸣金戛玉声玲珑。
蓬莱宫中日如年，高柯密叶霏云烟。
春阳挺秀百花表，秋月增辉仙桂边。
九夏繁阴覆灵囿，祥麟瑞鹤相周旋。
六花凝寒群卉老，清标转觉生光妍。
轩皇昔日初制律，截筒来自昆仑谷。
江心磻石桃竹枝，斩根剥皮夸紫玉。
何如蓬莱宫中竹，雨露偏多生意足。
盘根固节千万年，远胜猗猗淇水澳。
上林花木熙青春，灵芝瑞草争芳芬。
爱此苍苍太古色，竹边几度停游轮。
世云凤凰食竹实，又云凤凰栖竹枝。
凤笙九奏太平曲，凤兮凤兮今来仪，予将拭目而观之。
宣德四年二月二十二日御武英殿书
秋日后（一作新晴后）
王建（唐代）

住处近山常足雨，闻晴z4曝旧芳茵。

立秋日后无多热，渐觉生衣不著身。
次韵安之饮酒
史肃（金朝）

日上南窗已数竿，醉头扶起不巾冠。欲开社瓮多招客，先乞兵厨暂补官。

玩世唯知酒功圣，藏身无似醉乡宽。麒麟阁上功名字，不博生前一笑欢。
自题画像
姜夔（宋代）

鹤氅如烟羽扇风，赋情芳草绿阴中。
黑头辨了人间事，来看凌霜数点红。
誓鬼碑
文同（宋代）

正一受天箓，腰垂神虎章。群魔狱幽隐，秘篆刻青苍。

故事骇前志，馀威惊大荒。谁能识奥诀，禹步学魁罡。
新开学前南门
黄履谦（明代）

千年文运自今开，端赖贤侯济世才。雨雪飘飘几扑面，晴阳杲杲彻纤埃。

含风芹藻呈天巧，得露鲲鹏出地雷。异日登临瞻瑞气，贞珉回看更崔巍。
十绝句寄赵帅 其一
陈造（宋代）

柳堤阴里放船开，识面人家首屡回。莫讶春阳浮大宅，新陪诗伯唱酬来。
和李天麟二首 其一
杨万里（宋代）

学诗须透脱，信手自孤高。衣钵无千古，丘山只一毛。

句中池有草，子外目俱蒿。可口端何似，霜螯略带糟。
承天思范轩
吕希纯（宋代）

范公当日守江滨，本是西清献纳臣。潇洒溪山潇洒郡，太平天子太平民。

棠郊遗爱今仍在，竹榭高吟迹已陈。还忆开元宋开府，相望彷佛见精神。
台湾纪巡诗 其二十八
夏之芳（清代）

陂卧晴沙号七鲲，如环如抱复如蹲。惊涛夜拍殷雷起，远势平吞鹿耳门。
九月十一日雪二首 其二
赵蕃（宋代）

寒风动地至，有如穷冬时。居人不知感，客子深怀悲。

故山邈何许，倏忽半岁辞。行脚债未了，悠悠遂臻兹。

刍薪且弗给，更问裘褐为。
宝公祈雨感应，用陈申公韵赋诗为谢
范成大（宋代）

膴原龟坼暮春时，夹路炉薰共祷祠。
唤起云头千嶂涌，飞来雨祷万丝垂。
无情梅坞犹红绽，有意秧田尽绿滋。
大施门开须满愿，愿均此施匝天涯。
叔平少师去後会老堂独坐偶成
欧阳修（宋代）

积雨荒庭遍绿苔，西堂潇洒为谁开。
爱酒少师花落去，弹琴道士月明来。
鸡啼日午衡门静，鹤泪风清昼梦回。
野老但欣南亩伴，岂知名籍在蓬莱。
文宣王及其弟子赞
宋高宗（宋代）

念昔颛孙，商德与隣。
学以干禄，问以书绅。
参前倚衡，忠信是遵。
色取行违，作戒后人。
箧中存张天如吉士所遗诗扇次韵哭之
陈子升（明代）

道术期经世，文章真史官。夫君斯已矣，挥扇涕阑干。

垂诏王心恻，遗言友道看。朝华披可恨，谁起楚臣餐。
读东坡叠嶂图有感因次其韵
张九成（宋代）

虬须英武喧天渊，当时功臣画凌烟。汉家骁骑才三万，北攻稽落书燕然。

勋名鼎鼎磨星斗，百年衰落归黄泉。人间万事都如梦，不如挂冠神武寻山川。

我昔曾登会稽顶，逍遥疑在羲皇前。下观涛江卷飞雪，旁看秦望森摩天。

祖龙定是同鲍臭，鸱夷却得携妖妍。悠然会意不复出，倚锄便欲耕春田。

君不见渊明归去传图画，伯时妙手垂千年。我藏东绢今拂拭，正欲写此春江浩渺山连娟。

更要元龙湖海士，百尺楼中相对眠。玉京蓬岛置勿问，人间今是地行仙。

岷江寥寥三峡远，此心欲往知何缘。烦君断取来方丈，径入东坡叠嶂篇。
和新篁韵
卫宗武（宋代）

竹君清绝润於玉，谱牒出自淇之澳。
移根分种置吾庐，才隔樊墙即家塾。
塾之所有无非书，师友摛文剪其芜。
此君儿郎趣亦雅，骈头相过纷铺舒。
鲜鲜绿色照邺架，骎骎宗祖可方驾。
钩章题品得骚翁，倍使新篁长光价。
矛甲鏦鏦看击云，未逊六千君子军。
琅玕一一如椽大，此中更有风月存。
巨细何异公领孙，低昂尤若主承宾。
有宾如君诚可人，西窗六月暑如焚。
会见为君涤除势恼来凉薰。
偈颂七十六首
释子益（宋代）

有拄杖与拄杖，击木无声。
无拄杖夺拄杖，敲空作响。
还见芭蕉和尚麽，莫妄想。
晚梅
曹彦约（宋代）

去年浮月动微薰，陨箨忧寒正杂群。
今日得春张万玉，采繁迎杂尚从军。
花时十月连正月，岁事三分占一分。
酒煮和羹还好在，预除芜秽莫纷纷。
次韵坦夫见惠长句
黄庭坚（宋代）

温风撩人随处去，欲如膻羊蚁旋慕。
落英马前高下飞，牵挽忽与樽酒遇。
令行如水万夫长，倾盖不减平生故。
素方成缁面黧黑，笑说尘沙工点污。
王事贤劳尚有诗，自卷溪藤染霜兔。
桃李清阴坐未移，走送雄篇疲健步。
张侯先不露文章，十年深深豹藏雾。
欻来听讼小棠阴，千里鸣弦舞韶濩。
我名最落诸人後，顿使漂山由众喣。
伐木丁丁愧友声，食蘋呦呦怀野聚。
谷阳旧垒一片春，勤我引领西南傃。
遥知红紫能乱眼，锦衾作梦高唐赋。
简书留句四十里，梦魂明月识归路。
公才富比沧海宫，明珠珊瑚凡几库。
惠连冢上麦纤纤，喜公犹得春草句。
明朝折柳作马箠，想见杯盘咄嗟具。
风光暂来不供翫，大似横塘过飞鹜。
瓮面浮蛆暖更多，气味烦公卒调护。
树头树底劝提壶，南冈北冈教脱袴。
春衣可著惬醉眠，急觞催传莫论数。
孤山观雪
赵企（宋代）

乘兴寻幽不怕寒，喜将山水雪中看。
等闲哦出西湖句，自有清新上笔端。
汉南怀友人
许彬（唐代）

此身西复东，何计此相逢。梦尽吴越水，恨深湘汉钟。

积云开去路，曙雪叠前峰。谁即知非旧，怜君忽见容。
同昌甫坐雪观看权巽中诗因和其雪句
韩淲（宋代）

雪中来雪观，谈妙非波旬。山僧亦摄衣，两手揖座人。

似以眼谕亦，谓言在兹辰。况复章泉翁，苍华岸乌巾。

知我所居近，喜我与寺邻。共翻瘦权诗，一条绮丽尘。

是事夫如何，岁寒梅自春。
官不来，题皇甫湜先辈厅
李贺（唐代）

官不来，官庭秋，老桐错干青龙愁。书司曹佐走如牛，

叠声问佐官来不。官不来，门幽幽。
留题石经院三首
苏轼（宋代）

葱蒨门前路，行穿翠密中。
却来堂上看，岩谷意无穷。
夭矫庭中桧，枯枝鹊踏消。
瘦皮缠鹤骨，高顶转龙腰。
窈窕山头井，潜通伏涧清。
欲知深几许，听放辘轳声。
折杨柳
曹尔埴（清代）

去年折杨柳，还与君同陌。今年折杨柳，关山千里隔。

思君不可见，攀条长叹息。遥遥玉笛吹，总是伤行役。
初四日同诸公饮饯共叔于株林明日再往共叔为
赵蕃（宋代）

一别定不免，重来聊见情。
匆匆置朝饭，愦愦困余酲。
会合知何日，升沉恐异情。
毋忘尺书寄，慰此寸心倾。
永宁遣兴三首 其一
张耒（宋代）

国破空陵墓，时移改要冲。人随幽谷路，县隐乱山峰。

零落荒祠树，悠扬晚寺钟。犹传仙旧隐，跨鹿有遗踪。
屡庸军马后相过
艾可翁（宋代）

相疏怜各病，相见贺更生。
久乱诗书废，长贫门户清。
晨炊才脱粟，夜卧亦班荆。
只有悲秋卷，多于未受兵。
奉和霜降祀陵
黄克晦（明代）

金城西北万山头，翠积云蒸碧水流。
千古幽燕开白日，九朝陵寝甗清秋。
星辰影动祠官入，霜露寒生帝子愁。
广乐无声班欲定，似闻仙跸出松楸。
周氏行
张耒（宋代）

亭亭美人舟上立，周氏女儿年二十。
少时嫁得刺船郎，郎身如墨妾如霜。
嫁后妍媸谁复比，泪痕不及人前洗。
天寒守舵雨中立，风顺张帆夜深起。
百般辛苦心不惜，妾意私悲监中色。
不如江上两鹭鸶，飞去飞来一双白。
长淮杳杳接天浮，八月捣衣南国秋。
谩说鲤鱼能托信，只应明月见人愁。
淮边少年知妾名，船头致酒邀妾倾。
贼儿恶少谩调笑，妾意视尔鸿毛轻。
白衫乌帽谁家子，妾一见之心欲死。
人间会合亦偶然，滩下求船忽相值。
郎情何似似春风，霭霭吹人心自融。
河中逢潬还成阻，潮到蓬山信不通。
百里同船不同枕，妾梦郎时郎正寝。
山头月落郎起归，沙边潮满妾船移。
郎似飞鸿不可留，妾如斜日水东流。
鸿飞水去两不顾，千古万古情悠悠。
情悠悠兮何处问，倒泻长淮洗难尽。
只应化成淮上云，往来供作淮边恨。
集雅诗二十首 其七 东方朔
郭之奇（明代）

与道相从者，仙圣随肩踵。入世无常家，玩世非一种。

深思众妙门，且绝群心陇。韬精赴玉庭，放志依垂拱。

虽复就威仪，安知有辱宠。胸前五岳浮，牙后十洲涌。

此外安足言，其中所独奉。东方尔何人，百代闻风踊。
琴诗 其三
周映清（清代）

宫亦有时激，羽亦有时沈。苟能识其意，变化皆从心。

不见思归乐，商调可犯角。不见如意娘，角调可犯商。
入门
郭之奇（明代）

入门嘉庆喜光盈，庭菊阶兰亦聚迎。里党休推新贵客，冰衙不改旧书生。

北山未拟均贤什，东海私宽一乐情。倖沐皇恩休岁月，谁言子职但温凊。
野塘杂兴
黄敏求（宋代）

仕进固所愿，贫贱亦所忧。
抱璞不自珍，过取则中羞。
不如寂寞滨，横此野水舟。
时乎傥可为，肯逊伊与周。
著书俊百世，亦可轲与丘。
进退两不恶，久矣吾其筹。
题墨梅 其二
胡奎（元代）

玉堂仙人冰雪姿，几度月明劳梦思。画中相见好颜色，只有铁心如旧时。
予以病久不赴朝谒因灸三里穴罢信笔偶书
强至（宋代）

窃禄了无补，卧疴惭有日。
空听朝鸡鸣，阻挂朝衣出。
启处不自安，灼艾加诸膝。
庶几起沈苶，犬马委微质。
塔灯六言四绝 其四
岳珂（宋代）

碧落星移象纬，红光影射鲛宫。甲煎千门初启，明珠九曲先通。
三次韵寄戴祖禹
戴表元（宋代）

同分剡溪派，自喜小王书。
野服调骁马，浓香薰蠹鱼。
岁时趋阙里，早晚上公车。
与我真兄弟，风流但不如。
大监复赠诗纸尾有留饭语再用韵以谢
王十朋（宋代）

平生漫学乎欤哉，心茅胸棘锄不开。得公新诗一再读，便觉胸宇清无埃。

银钩妙画发光艳，照眼有如参与魁。鲰生肺腑非太白，公似工部尤怜才。

旅中屡获锦绣段，但愧欲报无琼瑰。豫章一榻不妄下，贤非徐孺安敢来。

荷公此意最敦笃，一笑当奉论文杯。乡心如飞不可遏，更为长者迟迟回。
扫花游（台城春饮，醉余偶赋，不知词之所以然）
张炎（宋代）

嫩寒禁暖，正草色侵衣，野光如洗。去城数里。绕长堤是柳，钓船洗舣。小立斜阳，试数花风第几。问春意。待留取断红，心事难寄。

芳讯成捻指。甚远客他乡，老怀如此。醉余梦里。尚分明认得，旧时罗绮。可惜空帘，误却归来燕子。胜游地。想依然、断桥流水。
酬皇甫侍御望天灊山见示之作
独孤及（唐代）

早岁慕五岳，尝为尘机碍。孰知天柱峰，今与郡斋对。

隐嶙抱元天，氤氲含青霭。云崖媚远空，石壁寒古塞。

汉皇南游日，望秩此昭配。法驾到谷口，礼容振荒外。

焚柴百神趋，执玉万方会。天旋物顺动，德布泽滂霈。

讲武威已耀，学仙功未艾。黄金竟何成，洪业遽沦昧。

度世若一瞬，昨朝已千载。如今封禅坛，唯见云雨晦。

长望哀往古，劳生惭大块。清晖幸相娱，幽独知所赖。

寒城春方正，初日明可爱。万殊喜阳和，余亦荷时泰。

山色日夜绿，下有清浅濑。愧作拳偻人，沈迷簿书内。

登临叹拘限，出处悲老大。况听郢中曲，复识湘南态。

思免物累牵，敢令道机退。瞒然诵佳句，持此秋兰佩。
次韵酬丁致远司户
洪适（宋代）

翰墨场中识面初，珠玑粲粲似相如。盍簪多士登台省，却掾诸相亲簿书。

白社不妨闲泚笔，赤城更好命巾车。寸心淟汩方茅塞，快读新诗得剪除。
爱日
陈普（宋代）

绝妙茅斋对竹林，少年日月直千金。
殷勤好与此君约，不许空移不寸阴。
和韩司谏叔夏乐谷五吟·蒲团
胡寅（宋代）

少年慕简册，编蒲抄古书。
有闻未能行，常恐迷劂初。
青毡雪窗夜，卧起卷复舒。
岁久亦穿穴，客冷不及渠。
知公已坐忘，物我归如如。
黄团稳叠足，绣茵一蘧篨。
传闻伏蒲谏，天子怀每虚。
出处谅未免，里轮联锋车。
山中寄外
龙辅（宋代）

闻郎今日来，日斜何不至。
应知篙橹迟，羡杀云中翅。
重九日为鲤南死后四十九日赋以志悼四首 其二
曹家达（清代）

曾盼秋来腰脚轻，君山青抱暨阳城。登临竟作他生约，又恐相逢记不清。
南卒
孔平仲（宋代）

坐食者南卒，骄与子弟俱。负甲则俯偻，荷戈不能趋。

嘈然金鼓则，气骇失所图。固无一技良，徒有七尺躯。

吾闻孙子教，弱女成武夫。吾欲练汝辈，使之虓虎如。

奈何天子诏，苦禁蓄兵书。军旅非素习，壮士心踟蹰。

群蛮屡骚动，主将复左除。有急何以报，思之可惊吁。
步虚词二首 其二
朱熹（宋代）

褰裳八度外，竦辔霄上游。轩观随云起，偃驾东渟丘。

丹荑耀琼冈，三素粲曾幽。蹑景遗尘波，偶想即虚柔。

盼目娱真际，不喜亦不忧。宴罢三椿期，颠徊翳沧流。

千载何足道，太空自然畴。
送李祠部
司马光（宋代）

东郡堤繇苦，向来烟火疏。提封百里远，生齿万家馀。

贤守车才下，疲人意已纾。行闻谣五裤，京廪满郊墟。
庙南新创尘外亭
袁说友（宋代）

城头拄颊俯横塘，尘外跻攀四面凉。
南渎夜鸣江水泷，北窗晓浥芰荷香。
著亭尽得山川景，携客同甘醴盎觞。
寄兴江村家八九，平分我欲卧南阳。
乡里为雷义陈重语
佚名（魏晋）

胶漆自谓坚，不如雷与陈。
久雨
曾几（宋代）

谁言春雨散如丝，一月垂空似绠縻。云去云来何日了，花开花落不曾知。

直愁排荡根荄尽，安用栽培桃李为。政恐东君不无意，十分妍暖乞酴醾。
评事翁寄赐饧粥走笔为答
李商隐（唐代）

粥香饧白杏花天，省对流莺坐绮筵。

今日寄来春已老，凤楼迢递忆秋千。
巾子山又雨
范成大（宋代）

百日篮舆因局跧，三晨泥阪兀跻攀。
晚晴幸自垫江县，今雨奈跻巾子山。
树色于人殊漠漠，云容怜我稍班班。
如今只忆雪溪句，乘兴而来兴尽还。
赠章酉仲
徐元杰（宋代）

满门贤粹鹗横秋，文藻如君行愈修。
道本虚灵天内有，学於平愈地中求。
坚凝力量诚无息，收敛精神外不浮。
充养腴丰随用显，大而敦化小川流。
子夜歌·夜长不得眠
佚名（南北朝）

夜长不得眠，明月何灼灼。
想闻散唤声，虚应空中诺。
风流子
陆求可（清代）

西风残暑尽，斜阳外、细雨落虹霓。见旅燕欲归，宾鸿初动，攀银汉杳，挂玉绳低。

乾坤静、寸心千古恨，孤梦五更啼。波起洞庭，气吞云梦，登山临水，远送将归。

夜凉堪秉烛，算前事何异，瓮里酰鸡。最爱白苹南浦，黄菊东篱。

听西堂蟋蟀，侵寻岁暮，茨菰叶烂，莲子花稀。惟有姮娥解事，留照深杯。
游侠曲
王观（宋代）

雪拥燕南道，酒阑中夜行。千里不见雠，怒须如立钉。

出门气吹雾，南山鸡未啼。腰间解下聂政刀，袖中掷去朱亥椎，冷笑邯郸乳口儿。
齐天乐（寿贾秋壑）
奚岊（宋代）

金飙吹净人间暑。连朝弄凉新雨。万宝功成，无人解得，秋入天机深处。闲中自数。几心酌乾坤，手斟霜露。护了山河，共看元影在银兔。

而今神仙正好，向青空觅个，冲澹襟字。帝念群生，如何便肯，从我乘风归去。夷游洞府。把月杼云机，教他儿女。水逸山明，此情天付与。
奉皇姊大长公主命题王鹏梅金明池图
冯子振（元代）

金明池上张水嬉，百棹贾勇建鼓旗。按栏切云人俯砌，但觉汹汹鸣春漪。

东西夹岸瞠万目，黄帽长年看不足。是时拾值宣和全盛时，消得轻绡写晴渌。
和云心除夕韵
胡仲弓（宋代）

岁除明日是，心事落梅边。
节物催双鬓，情怀欠少年。
桃符依帖写，竹爆应声圆。
椒颂无人献，酴酥亦自煎。
寓北山小阁因事偶作
释了惠（宋代）

老去将贫买得闲，十层梯下是人间。
忽因送客闻新事，又嘱山童紧著关。
斋居感兴二十首 其十八
朱熹（宋代）

童蒙贵养正，孙弟乃其方。鸡鸣咸盥栉，问讯谨暄凉。

奉水勤播洒，拥彗周室堂。进趋极虔恭，退息常端庄。

劬书剧嗜炙，见恶逾探汤。庸言戒粗诞，时行必安详。

圣途虽云远，发轫且勿忙。十五志于学，及时起高翔。
奉和内翰太中建昌三见梅花
吕南公（宋代）

三见梅花似故人，楚乡春是洛阳春。蘸杯酒意枝枝重，入笔诗情处处新。

南野幽林寻去远，西园高树绕来频。无心草木穷山里，还解遭逢侍从臣。
奉同潘友石左丞霅溪泛舟得人字韵
陈汝言（明代）

溪水绿生鳞，溪山雨后新。
草藏眠渚鸟，花隐浣沙人。
意适忘舟远，情欢藉酒频。
碧云莫将合，回首隔风尘。
彩树歌
陈子昂（唐代）

嘉锦筵之珍树兮，错众彩之氛氲。状瑶台之微月，

点巫山之朝云。青春兮不可逢，况蕙色之增芬。

结芳意而谁赏，怨绝世之无闻。红荣碧艳坐看歇，

素华流年不待君。故吾思昆仑之琪树，厌桃李之缤纷。
喜雨寄上饶守
王洋（宋代）

东村丛祠闻伐鼓，西村巫家女儿舞。
满城增笑半悲啼，唯有使君心独苦。
使君日日拜土龙，尊彝净洁笾豆丰。
公厨弥月不御肉，七十行老筋力弃。
明明上天采民誉，先使千嶂云朣胧。
知公不肯爱珠玉，非玉非珠只雨粟。
如今万室动歌弦，稳何千箱满穜稑。
不须袞袞谈政理，但持此事献天子。
从来上瑞是丰年，会有徵书封下玺。
有如不掩造物功，尽付妙手归长空。
长空冥冥不可名，请公便作喜雨亭。
题邹一桂花卉卷十五首 其二 梨花
弘历（清代）

检校韶光到几分，腻情蜂蝶镇纷纷。黑甜若到真香所，小院梨花是梦云。
寄赵东阁
卢方春（宋代）

栈阁传铃夜已深，下方方沸管弦音。
霜飞初气侵清坐，月耿斜晖促苦吟。
蓍草只知浮世呈，灯花难说隐人心。
依然流水高山意，我欲从之学鼓琴。
过长峰迳遇雨，遣闷十绝句
杨万里（宋代）

鳅是虾兄非善地，橘和瓣种带禳灾。
乌椑不熟还无事，小艇难乘莫载来。
和昌黎秋怀诗四首 其四
黄渊耀（明代）

蓐收清西陆，云气高淩淩。悲哉秋蝉号，痴甚窗前蝇。

时去心尚尔，徒为俗所憎。不见摩空雕，众鸟钦风棱。

飞飞遍六合，横绝不可罾。崩腾各有时，蹇退甘无能。
偈颂一百五十首
释心月（宋代）

得也与麽，未得也与麽。
寒灰烧杀人，冷地不可卧。
丹霞烧木佛，因甚院主眉须堕。
题汪水云诗十首
罗志仁（宋代）

八盘九曲已荒凉，四圣三贤半在亡。
乍见少年犹眼缬，只缘山色与湖光。
送李四擢第归觐省
钱起（唐代）

当年贵得意，文字各争名。齐唱阳春曲，唯君金玉声。

悬黎宝中出，高价世难掩。鸿羽不低飞，龙津徒自险。

直矜鹦鹉赋，不贵芳桂枝。少俊蔡邕许，长鸣唐举知。

梁城下熊轼，朱戟何暐耀。才子欲归宁，棠花已含笑。

高门知庆大，子孝觉亲荣。独揽还珠美，宁唯问绢情。

离筵不尽醉，掺袂一何早。马蹄西别轻，树色东看好。

行尘忽不见，惆怅青门道。
五言答李师尚
皎然（唐代）

雅篇忽见遗，婉□开缄发。惠风摇精思，琼蕊疑花□。
示崇宁长老善资 其二
邹浩（宋代）

独秀峰前是宝坊，坐令热恼变清凉。人人认得长安路，珍重旃檀一瓣香。
题幽林寺
释子益（宋代）

幽林卓锡地，香火续深禅。
但见树迷户，不知头顶天。
云开青嶂耸，瀑溅雪珠悬。
一脉来何处，曹溪万丈渊。
岣嵝碑歌
赵翼（清代）

满堂蝌斗何蜿蜒，砉然鸿濛落我前。十指欲扪不敢近，中有神圣千万年。

伊昔昏垫五行汩，龙汉余劫留水厄。人命惨填鱼腹枵，民居争结鸟巢窄。

黄熊九载绩弗效，圣子起任平成责。斋夔感梦苍水使，告以宛委贮金策。

肃刑白马启石函，玉字银编妙寻绎。遂乘山樏跨泥橇，分酾洚洞辟壅隔。

涂山弗顾子泣呱，{巾睘}辕并愁妻见色。亥章奉令茧跟踵，支祁就缚销骨骼。

山河两戒次第清，万古坤舆奠衽席。功成勒铭告蒇事，岣嵝山尖斫贞石。

文括山海岳渎经，字挟沮诵仓颉迹。尧碑舜碣不可见，世间点画此最昔。

开天古篆形模奇，难与后人较波磔。想见摩崖作擘窠，六丁下照火光赤。

我闻此碑久失稽，道人偶见旋复迷。杜陵所观已赝本，肥而失真烛若犀。

昌黎亲到猿猱窟，千搜万索无端倪。此刻何时出磨洗，使我创睹惊且喜。

得非铁石充逸少，或者朱繇貌道子。目无网两双明瞳，真假谁能定片纸。

我重圣德垂寰瀛，珍之不啻尺璧莹。洪荒秀𣞶数字外，口不能读心敢轻。

盲翁扪龠但取似，叶公好龙固为名。况兹笔力自奇古，不真亦是好手成。

貌蔿敖即衣冠气，妒阏氏亦傀儡精。君不见七十七字长八尺，蛟螭攫拿龟鱼掷。

顽虫蚀木蛀眼枯，雄雷劈山斧痕裂。凿椎欲破浑沌窃，铸鼎直写神奸魄。

峄碑猎鼓空尔奇，籀斯安有此体格。纵输明堂琥璜价，也比宫县追蠡迹。
颂古三十一首
释原妙（宋代）

三十年来在梦中，生涯丧尽绝行踪。
自惭一见桃花后，依旧漫天鼓黑风。
咏桃（一作太宗诗）
董思恭（唐代）

禁苑春光丽，花蹊几树装。缀条深浅色，点露参差光。

向日分千笑，迎风共一香。如何仙岭侧，独秀隐遥芳。
题张以瞻云耕
胡天游(元)（元代）

山磷磷，石凿凿，山石之间云漠漠。
短衣开云种寂寞，良耜畟畟翻荦确。
云深不辨人与牛，但闻挥鞭叱咤牛砺角。
傍人借问耕者谁，晋侯之孙勃窣儿。
读书不食万钟禄，却来云里亲锄犁。
云山地瘦禾黍薄，噫嗟先生此东作。
一犁春雨土如酥，共笑耕云计良恶。
耕云不恶亦不痴，先生笑君君不知。
人间寸地出租赋，力田不给公家需。
不如耕云之乐有深趣，县远山深无悍吏。
君不见田家催租夜打门，先生作劳方卧云。
和张仲守绝句四首
陆文圭（元代）

平生梦不到黄扉，安得京尘染素衣。
只把一竿江海去，相看鸥鸟亦忘机。
皇帝閤端午帖子 其六
胡宿（宋代）

商管微阴动，良辰午正端。三光扶圣寿，亿载奉皇欢。
送惠空北游
齐己（唐代）

君向岘山游圣境，我将何以记多才。

叮咛堕泪碑前过，写取斯文寄我来。
赠建侯吕翁即以志别 其一
吴性诚（清代）

新安南渡到东瀛，雌伏荒隅一老生。钁铄精神閒杖履，逍遥岁老寄琴筝。

布衣酒遣山人兴，海国诗传处士名。投赠锦囊俱好句，监门从此重侯籯。
句
晏殊（宋代）

巧缀雕琼绽色丝，三千宫面宿胭脂。
偈颂一百零二首
释慧远（宋代）

两阵交锋笑似嗔，眉倒卓眼生筋迟。
溪山云月谁为侣，南北东西绝近邻。
次韵瑛石室谢事雪窦归吴江
宗衍（元代）

草堂旧在吴江上，江水江花照眼明。久客归来浑似梦，比邻相见不知名。

莼香笠泽思张翰，瓜熟青门忆邵平。一夜西风吹白发，挑灯因自赋秋声。
大涤洞天留题
谢岳甫（宋代）

天然奇石耸云端，下浸龙泓一掬寒。
静听潺湲眠未得，不妨乘月依阑干。
勉郡学诸生
赵抃（宋代）

桐江为守愧颛蒙，来喜衣冠好士风。劝学重思唐吏部，教人多谢汉文翁。

济时事业期深得，落笔词章贵不空。道有未充须自立，莫将荣悴汩于中。
观海棠有成
宋光宗（宋代）

东风用意施颜色，艳丽偏宜著雨时。
朝咏暮吟看不足，羡他逸蝶宿深枝。
耕云
释居简（宋代）

云子炊香欠策勋，无心亦作一廛耕。石田也似砂田瘦，不是冥搜太瘦生。
静观堂十偈
汪晫（宋代）

长空一望如水碧，泉润幽幽风淅淅。
惊人暑退寒渐生，蓼染春红映素壁。
西江月 清河书画舫卷六引书史会要案影印洪
丘处机（宋代）

屈指追思前世，低头省悟令望。今生若不做修行。又与轮回作争。幸遇直常要妙，点头莫故昏蒙。便挥宝剑杀三朋。唬得龟蛇火遁。
透碧霄·月华边
柳永（宋代）

月华边。万年芳村起祥烟。帝居壮丽，皇家熙盛，宝运当千。端门清昼，觚棱照日，双阙中天。太平时、朝野多欢。遍锦街香陌，钧天歌吹，阆苑神仙。
昔观光得意，狂游风景，再睹更精妍。傍柳阴，寻花径，空恁亸辔垂鞭。乐游雅戏，平康艳质，应也依然。仗何人、多谢婵娟。道宦途踪迹，歌酒情怀，不似当年。
题寒江听雨图
俞德邻（宋代）

江风渺云鸿，江雨湿烟树。扁舟出波涛，悠然于此住。

掩篷卧看书，不受蛟龙怖。焉知临流人，扰扰需翁渡。
寒菊
陈献章（明代）

菊花正开时，严霜满中野。从来少人知，谁是陶潜者。

碧玉岁将穷，端居酒堪把。南山对面时，不取亦不舍。
草
陈景沂（唐代）

长淮何处雁声多，西去涡心北迈河。
影逐泗滨烟月艇，阵惊毫邑水云蓑。
小王草笔终难学，苏武陵书果若何。
陲草边芦两萧索，远陪砌女作离歌。
奉酬李时发岳麓见寄
孔武仲（宋代）

秋风入荒城，落叶如飞雨。
梦寐湘西游，晻暖不可睹。
昨日得君诗，讽咏日欹午。
山光相随来，潇洒入庭户。
忆昨寻此山，扁舟戛平浦。
白鸥为前驱，丹霞随步武。
渐入空旷中，轻清欲飞举。
幽泉落石鸣，乔衫得风舞。
峰峦半明灭，云月相吞吐。
岩岩仙佛家，殿塔罗翠坞。
半壁闻棋声，深林传鸟语。
清境造已极，更上最高处。
朱栏插青冥，华屋横险阻。
云梦吞八九，天衢量尺五。
却视长沙城，迫仄真环堵。
渌水带萦洄，青烟丝一缕。
平时事干谒，白书走尘土。
到此觉沉迷，直欲弃簪组。
尚愧节不高，空然赋归去。
朅来岩邑居，扰扰变寒暑。
回旋尽朱墨，应接烦箠楚。
何尝略寻幽，曾不暇窥圃。
引望西绝堂，旷若隔今古。
夫君今俊秀，爽气发眉宇。
文章富挥洒，诗笔尤跋扈。
动我登临兴，翩翩如插羽。
欲往竟未能，攀笼挂深庑。
喜君得胜境，去家才百步。
年丰官舍闲，芳草生囹圄。
篮舆不厌出，时结采芝侣。
更分新篇章，慰我独吟苦。
冬夜不寐
陆游（宋代）

老眼睡眠少，空村霜露凄。
铮铮闻叩铁，喔喔数鸣鸡。
月入知窗破，衾单幸屋低。
明晨炊米尽，吾起不容稽。
杂曲歌辞。古别离
吴融（唐代）

紫燕黄鹄虽别离，一举千里何难追。犹闻啼风与叫月，

流连断续令人悲。赋情更有深缱绻，碧甃千寻尚为浅。

蟾蜍正向清夜流，蛱蝶须教堕丝罥.莫道断丝不可续，

丹穴凤凰胶不远。草草通流水不回，海上两潮长不返。
西陬牧唱词二十六首 其二十三
王芑孙（清代）

种出乌孙本四家，未应声教限罗叉。归降归顺皆奴隶，定远何烦一矢加。
三月十二日文华殿朝贺东宫纪事册立之次日也
徐阶（明代）

春霄雾散日华明，版轿西来辇路平。
帘卷朱丝瞻日表，扇分翠路见龙行。
千官绕仗容常泰，三字开编诵已成。
连荷睿音垂劳问，老臣欢戴岂胜情。
嘉定六年皇后阁春贴子词五首 其二
真德秀（宋代）

内殿称觞早，仙班拥翠翘。春来多乐事，人日是明朝。
再和
朱熹（宋代）

久矣投装返旧墟，不将心事赋闲居。
荷锄带月朝治秽，植杖临风夕挽蔬。
三径犹寻陶令宅，万签聊借邺侯书。
木瓜更得琼琚报，吟咏从今乐有馀。
自赞
释道昌（宋代）

丹青写出，剩却一个。
窦入布衫，著著便破。
土面灰头那畔地，水墨观音解推磨。
送石应之司户归剡以室迩人远为韵
楼钥（宋代）

平生贪贤心，山川恨悠缅。
宁知日相见，怀抱竟不展。
樽酒了无暇，离情果深浅。
室迩犹许疎，况今乃真远。
适武林入延平界作
陈藻（宋代）

人烟随山窟，家家自生理。
木杪插秧青，泉流仙杵起。
开边忆汉皇，航海通南鄙。
黄昏更不愁，客舍连甍美。
周瑜
徐钧（宋代）

一举灰飞赤壁船，托名助汉岂私权。
如何不放蛟龙雨，欲断刘家一脉传。
过白乐天琵琶亭 其二
李孙宸（明代）

含情相对感漂零，谱入琵琶曲里听。一别扁舟何处去，空馀江上使君亭。
颂古六十二首 其四十六
释清远（宋代）

数目分明举即难，衲僧无不胆毛寒。须知更有壶中路，但向须弥顶外看。
华阳山和查教授 其三
徐积（宋代）

险物背阴弥炅矗，奇峰当午更呀牙。须知南地饶春色，安得北风吹雪花。

紫府真人来最近，红尘俗客到弥赊。因何占得多阳地，莫是南方火帝家。
庭竹
厉文翁（宋代）

渭川未暇栽千亩，庭槛聊须种数根。
敢爱深秋群木脱，独欺风雨战黄昏。
书事二首
孔武仲（宋代）

路逢行客向江州，勒马荒郊为少留。
家事满怀无纸写，好将言语付苍头。
【商调】集贤宾　闺情
谷子敬（明代）

猛听的透帘栊卖花好唤起，将好梦却惊回。更和那迁乔木莺好偏碎，上纱窗
日影重移。暗沉吟失魄消魂，闷恹恹似醉如痴。把重门紧紧深闭起，怕莺花笑人
憔悴。离愁何日满，此恨有谁知？
【逍遥乐】则为那无媒匹配，勾引起无倒断相思，染下这不明白的病疾。眼
睁睁的将我来抛离，泼乔才更狠似王魁。我这里骂一好却又悔，空没乱怎地支持。
则落的长吁短叹，倒枕垂床，废寝废食。
【金菊香】这些时龙涎香冷了金猊，雁足慵安生了绿绮，羊羔懒斟闲了玉
杯。觑了这一弄儿狼藉，不由人辗转越伤悲。
【醋葫芦】诗吟出锦绣文，字装成古样体。家冠济楚俊容仪，酒席间唱和音
韵美。一团儿和气，论聪明俊俏有谁及？
【梧叶儿】刀搅也似柔肠断，爬推也似泪点垂，似醉有如痴。笔砚上疏了工
课，茶饭上减了饮食，针指上罢了心机，怎对人言说这就里！
【后庭花】想着他身常爱红翠偎，心偏将香玉惜。面胜似何郎粉，手能描京
兆眉。闲时节笑相偎，恰便似鹣鹣比翼。翠裙腰掩过半尺，搂胸带趱了一围。骨
捱捱削了玉肌，瘦恹恹宽了绣衣。乱松云鬓堆，困腾腾秋水迷。命悬悬有几日，
软怯怯无些气力。
【柳叶儿】我可甚千娇百媚，全不似旧日容仪，阁不住两眼凄惶泪。不能够
同欢会，则有分各东西，想人生最苦是别离。
【尾好】常记得枕席间说的言，星月底设来的誓。谁想这辜恩薄幸负心贼，
自相别数年无信息。比及你登科及第，我则索上青山化做望夫石。
晨起至参倚斋示子聿
陆游（宋代）

似仙犹火食，比古未巢居。
老子麤全节，小儿能著书。
下帘留乳燕，投饭出潜鱼。
幸好隆中客，无为起草庐。
湖曲细嚼梅花咽酒
方回（元代）

梅心微苦似梅仁，细嚼香须酒入唇。
笑指逋仙坟上土，一杯好与酹芳辛。
饮梦锡官舍出文君西子小小画真
孔平仲（宋代）

西施苏小卓文君，画笔相传窈窕真。虽有金珠并粉黛，恨无笑语与精神。

一樽美酒留连客，千载芳魂著莫人。醉眼恍然迷不觉，自惭心地尚埃尘。
新辟小园
陆游（宋代）

席地幕天君勿嘲，随宜野蔌与山殽。
幽花避日藏深叶，归燕寻人理旧巢。
曲水咏觞空念昔，斜川邻曲自论交。
清贫尚媿茶山在，送老湖边有把茆。
次龙桥方棠南郊陪祭韵
张澯（明代）

天子祀南坛，龙光一道寒。街墀临月姥，花柳覆仙官。

候驾旌旄拥，焚柴衮冕看。至诚闻监格，雅颂表心丹。
十月十五日夜作连珠诗四首 其二
朱之才（宋代）

天如寒鉴月如冰，僵卧家僮唤不应。却忆少年游太学，萧然独对短檠灯。
粤秀峰晚望同黄香石诸子
谭敬昭（清代）

江上青山山外江，远帆片片点归艭。
横空老鹤南飞去，带得钟声到海幢。
惜奴娇·骋轮纵勒
佚名（宋代）

骋轮纵勒，翠羽花钿比织。并雅同陪，共越九衢遍，尽遨逸。料峭云容，香惹风、萦怀袂。遍寓目，几处瑶席绣帟。
和彦猷在华亭赋十题依韵·顾林亭
韩维（宋代）

昔人久尘土，问林得其居。
但传故老言，安知密与疏。
平湖无遗宇，寒烟生废墟。
风流未都尽，犹赖著书余。
送陈逸之筠州
晁补之（宋代）

居贫百草春靃靡，制作舞雩春服美。
爱君欲赠华韡韡，思君何处无芳卉。
三年眼花秪欲眠，惊梦往往音跫然。
单金安所用吾技，术成正复迁刘累。
不狩何由有貆特，钱镈须勤晚方积。
呻吟裘氏日已多，恩流三族功比河。
告行风雨春物空，催花作果黍芃芃。
亦从梁汴即清颍，湛湛已见江头枫。
严君被命分符虎，昔者无襦今五裤。
未劳负米污山川，姑弟酒中从圣贤。
颂古三十一首
释玿（宋代）

利刀截断命根，跳出狐群狗队。
拈起万煅蒺藜，铁额铜头粉碎。
寄孙元忠 其二十七
孔平仲（宋代）

腐儒衰晚谬通籍，齿牙欲落真可惜。沧浪水深青冥阔，山鬼幽忧雪霜逼。

老去新知见面稀，被褐短窄鬓如丝。秋天漠漠向昏黑，独立苍茫自咏诗。
晚眺
崔耿（唐代）

江溶流落景，山色凝暮烟。衰发照秋日，壮心减昔年。

愁吟长抱膝，孰诉高高天。
赋得风动万年枝
许稷（唐代）

琼树偏春早，光飞处处宜。晓浮三殿日，暗度万年枝。

婀娜摇仙禁，缤翻映玉池。含芳烟乍合，拂砌影初移。

为近韶阳煦，皆先众卉垂。成阴知可待，不与众芳随。
漩翁
释绍昙（宋代）

和泥合水几经春，只贵随流转得身。
白浪堆头深掘窖，老来偏解活埋人。
怡园
王元枢（清代）

寂寞金谷旧，空庭容我过。如何乔木里，偏是冷云多。

花气沈秋水，山光动女萝。珠帘犹未卷，夜夜想笙歌。
矮斋杂咏二十首·问宿
华岳（宋代）

紫骝回首客思归，万里家山蝶梦迷。
问宿莫来林下邸，夜深生怕杜鹃啼。
王仲至侍郎见惠稚栝种之礼曹北垣下今百余日
苏轼（宋代）

翠栝东南美，近生神岳阴。
惜哉不可致，霜根络云岑。
仙风振高标，香实陨平林。
偶随樗栎生，不为樵牧侵。
忽惊黄茅岭，稍出青玉针。
好事虽力取，王城少知音。
岂无换鹅手，但知觅来禽。
高怀独夫子，一见捐橐金。
得之喜不寐，赠我意殊深。
公堂开后阁，凡木愧华簪。
栽培一寸根，寄子百年心。
常恐樊笼中，摧我鸾鹤襟。
谁知积雨后，寒芒晓森森。
恨我迫归老，不见汝十寻。
苍皮护玉骨，旦暮视古今。
何人风雨夜，卧听饥龙吟。
敬夫用定王台韵赋诗因复次韵
林用中（宋代）

寂寞番君后，光华帝子来。
千年遗故国，万事只空台。
日月东西见，湖山表里开。
从知爽鸠乐，莫做雍门哀。
瑞鹤仙
杨无咎（宋代）

看灯花尽落。更欲换，门外初听剥啄。一尊赴谁约。甚不知早暮，忒贪欢乐。嗔人调谑。饮芳容、索强倒恶。渐娇慵不语，迷奚带笑，柳柔花弱。

难藐。扶归鸳帐，不褪罗裳，要人求托。偷偷弄搦。红玉软，暖香薄。待酒醒枕臂，同歌新唱，怕晓愁闻画角。问昨宵、可日煞归迟，更休道著。
雨后感怀
元稹（唐代）

云际日光分万井，烟消山色露千峰。
男竹枝歌
陈杰（宋代）

东园一株千叶茶，阿翁手栽红锦花。
今年团栾且同看，明年大哥天一涯。
和王太博斋宫梦中绝句
魏了翁（宋代）

晴轻风憗冻，寒重日生烟。
谩道中和节，天颜正愀然。
菩萨蛮
魏夫人（宋代）

东风已绿瀛洲草。画楼帘卷清霜晓。清绝比湖梅。花开未满枝。

长天音信断。又见南归雁。何处是离愁。长安明月楼。
绿珠
杜东（宋代）

以色危身岂不知，甘心死别不生离。楼前甲士纷如雪，正是花飞玉碎时。
和吴侍郎答汝州诸官唱酬之作
宋庠（宋代）

青管裁篇属旧僚，赓歌奇意亦飘飘。
横徽曲妙谁逃赏，过物风清尽应箫。
此路烟霞催入洛，他年簪笏庆归朝。
乘秋不奈多高兴，重取兰薰答楚谣。
沈太守邀饮骊台口占纪胜二绝 其二
许子伟（明代）

化城文运自今昌，东璧星辉接水光。最喜台成龟出洛，道南回首日扶桑。
寄秋山和尚
黄庚（元代）

几夜孤吟忆贯休，疏钟敲月动诗愁。
何人来入匡庐社，分我山中一半秋。
茶泉廷尉新第成赋赠
胡直（明代）

几年弭节谢金闺，新卜江成傍故堤。廷尉高门应不忝，辋川佳致并谁题。

堂开罨画云长润，径转回阑月欲迷。莫道主人今白发，才名早冠大江西。
贻正仲
舒岳祥（宋代）

月生鲸海上，人在雁苍中。
一巘环村转，双溪到海同。
百年能几见，七十有三翁。
为此当心恻，诗成走递筒。
初葺遗老斋二首
苏辙（宋代）

为留十步南墙竹，莫怪门前鸟雀多。
陋巷何妨似颜子，势家应未夺萧何。
诗书懒惰何曾读，气息调匀不用呵。
多病从来少宾客，杜门今复几人过。
砧声
石宝（明代）

西岭无情石，东林枯木枝。如何明月夜，触手动相思。
嘲蚊
韩驹（宋代）

物微深可悯，畏雨复兼风。适见传呼宠，俄成扑地空。
正月二十六日寄端中丞索和 其二
张荫桓（清代）

一时物论谀双璧，同里朋簪甚八关。众里鹰瞵矜觜爪，秋凉鸥梦误湖山。

金瓯补缀恩雠外，玉水消沈呓语间。天道岂能终瞆瞆，穷荒为尔涕交潸。
风月
陆游（宋代）

镜中日日鬓毛衰，八十还思七十时。
风月不知人意绪，酒醒梦断又催诗。
清秋
晁公溯（宋代）

清秋独立望殊方，粉堞遥瞻埤堄长。
水满苍江平巨硖，风交翠木乱寒塘。
滞留晚岁违公府，准拟明年入帝乡。
多病早衰才不振，豫惭无赋奏长杨。
久旱得雨
陈普（宋代）

同堂合席分汝尔，况乃貌然千万里。
寸总不知从何来，一夜拥衾八九起。
井田未复思扣阍，忍见秋夏田无水。
甘霖才是渴者饮，何事骄阳骄不止。
旄倪奔走缘木求，惟有气龙尚循理。
焉知天心不广大，无愚无智皆如子。
拜泥祷偶都不问，衔石移山良可喜。
云飞风起作气势，野雾山昏醖甘美。
三朝遂作渰渰萋，一点一粒不胜纪。
吁嗟尔辈何惜命，欢呼噎呕舞欲死。
有身安得不求生，天地之心固如此。
草茅藜藿有一策，尧舜是亦人而已。
端居廓庙同此身，及人及物唯推已。
宫中圣人念民物，春不折柳漱辟蚁。
论道燮理岂不知，一夫不获古所耻。
三年耕有一年食，尧水汤旱无死徙。
有民心也为民谋，此道如砥直知矢。
明皇击梧桐图
冯璧（金朝）

三郎耳谱趁花奴，风调才情信有馀。天宝错来非一拍，霓裳中节亦区区。
秋闰寻思
张天赋（明代）

捣罢寒衣寄罢书，关山极目意踌躇。夜来纸帐西风急，寒到君边衣到无。
九日王越卿司法置酒要客始约登武安之塔为游
赵蕃（宋代）

王家父子竹林期，谈笑初无世俗姿。
戏搦败毫成冻羽，醉回老力出枯枝。
解吟秀句寰区满，不拟常称老画师。
大令右军疑只尔，外人笑怪若能知。
赋金华方君双鱼研
袁桷（元代）

海上鳒鱼双鬣红，振鬣直上嫦娥宫。似嫌嫦娥太孤绝，耿耿冰娥难为容。

须臾海枯不可下，骈头跃入空岩罅。翠藤交络石谼深，太古风雷催变化。

得意相忘睡酣熟，开眼重光弄蛾绿。跳银破练何足奇，共饱云腴作寒玉。

良工感此同死生，冥搜巧琢存其形。世人翕霍漫刎颈，对此三挹颜为赪。

玄英闻孙古侠士，脱粟论交倾意气。朅来风雨泊江干，拂拭双鱼落清泪。

平生谢子金石交，诗魂寂历飘黄茆。此中濡毫作新志，免与俗子同讥嘲。
思归引 其三
释重显（宋代）

时雨洒如膏，万卉皆滋益。枯根甘自休，也似春无力。

耕夫晓尚眠，蚕妇夜多息。从兹家业荒，共落风尘迹。
护国院十咏 其六 蛰龙潭
韦骧（宋代）

蛰龙潭上木阴森，百丈垂丝未度深。蟠屈只应如傅说，俟时腾跃作商霖。
同道损世则元辅游西湖於卞氏借双鹤以观
梅尧臣（宋代）

塘蒲荫绿水，菡萏艳修渚。
想像华亭野，但欠鸣鹤侣。
同来三四人，趣向颇相与。
思见此清禽，无能觌翔羽。
城隅有大第，世本官吴楚。
尝同太湖石，不惜持金取。
欲作园林胜，园林宁暇睹。
今当问其家，借赏无吾拒。
果亦致之来，奋毛如喜舞。
虽生沧海心，翅重不得举。
还尔稻粱贪，崇丘在何所。
石泉望灵峰有怀周娄二生
吴与弼（明代）

杖策閒来步夕阳，云峰遥望意何长。峰前二妙相暌久，鱼雁东西两渺茫。
卜算子慢
朱祖谋（清代）

炉烟候暖，帘雨戒寒，倦极拥衾无寐。酒力初销，更听撼林惊吹。

引霜天、断角催人起。换向晓、娟娟素景，蟾华潋滟无际。

寂寞凭阑地。渐眼断京尘，梦迷湘水。后约丁宁，坐费翠封传泪。

好年光、虚度衰镫底。待与约、江湖送老，怕归鸿憔悴。
虞城
沙张白（清代）

杞城才过又虞城，宾恪犹存旧日名。一样六朝称禅受，几曾白马到西京。
忆舍弟
潘玙（宋代）

汝向下邳去，吾犹上国居。
几翻曾入梦，十月不收书。
血满干戈地，尘飞盗贼墟。
无人问消息，生死竟何如。
同诸公夜宴监军玩花之作（一作同幕府夜宴惜花）
武元衡（唐代）

五侯门馆百花繁，红烛摇风白雪翻。

不似凤凰池畔见，飘扬今隔上林园。
首尾吟 其四十四
邵雍（宋代）

尧夫非是爱吟诗，诗是尧夫春出时。一点两点小雨过，三声五声流莺啼。

杯深似锦花间醉，车稳如茵草上归。更在太平无事日，尧夫非是爱吟诗。
贤者之孝二百四十首·阴子方
林同（宋代）

祀灶令人富，相传阴子方。
安知田至孝，非在荐黄羊。
玉华寺
宋球（宋代）

一迳入云壑，游人高下行。
绿萝垂绀幰，屏壁削层城。
山气蒸衣湿，松风洒面清。
野僧遗万事，饱听石泉听。